મેરી કોમ દેશની લોખંડી મહિલાનું પ્રતીક બની ચૂકી છે. તેને ૨૦૦૩માં અર્જુન ઍવોર્ડ, ૨૦૦૬માં પદ્મશ્રી સન્માન અને ૨૦૦૯માં ખેલરત્ન સન્માન મળી ચૂક્યાં છે. મેગ્નીફિશન મેરીની સિદ્ધિ ભારતીય ખેલજગતમાં મેજર ધ્યાનચંદ અને માસ્ટર બ્લાસ્ટર સચિન તેંડુલકરની લગોલગ સમાન છે. ભારતની સાઈના નેહવાલ, પીવી સિંધુ, સાનિયા મિર્ઝા, સાક્ષી મલિક, દીપા કર્માકર, જેવી બીજી અનેક મહિલા ખેલાડી વિશ્ર્વમંચ પર ડંકો વગાડી રહી છે, પણ મેરીકોમની સફળતા અને સંઘર્ષ સવિશેષ છે. મેરી કોમ સાબિત કરી બતાવ્યું છે કે જો તમારામાં સમર્પણ, ત્યાગ, આત્મવિશ્ર્વાસ અને દૃઢ ઇચ્છાશક્તિ હોય તો તમને આગળ વધતાં કોઈ રોકી શકે નહીં.